## Pravilnik o načinu postupanja nakladnika televizijske djelatnosti radi zaštite maloljetnika

### NN 130/2008 (10.11.2008.), Pravilnik o načinu postupanja nakladnika televizijske djelatnosti radi zaštite maloljetnika

VIJEĆE ZA ELEKTRONIČKE MEDIJE

3731

Na temelju članka 15. stavka 5. Zakona o elektroničkim medijima (»Narodne novine«, broj 122/03, 79/07 i 32/08), Vijeće za elektroničke medije na 211. sjednici održanoj 4. studenoga 2008. donijelo je

PRAVILNIK

O NAČINU POSTUPANJA NAKLADNIKA TELEVIZIJSKE DJELATNOSTI RADI ZAŠTITE MALOLJETNIKA

Članak 1.

Ovim Pravilnikom uređuje se obveza postupanja nakladnika u slučaju emitiranja programskih sadržaja za koje je vjerojatno da bi mogli ugroziti fizički, mentalni ili moralni razvoj maloljetnika, a koji se emitiraju u nekodiranom obliku.

Članak 2.

(1) Pod programskim sadržajima iz članka 1. ovoga Pravilnika razumijevaju se sve vrste programskih sadržaja s prizorima pretjeranog nasilja, seksa, vulgarnih izraza i prizora, prizora zlouporabe opijata i drugih prizora za koje je vjerojatno da bi mogli ugroziti fizički, mentalni ili moralni razvoj maloljetnika.

(2) Programski sadržaji iz stavka 1. neće se smatrati štetnim ukoliko su u obrazovnim, odgojnim i znanstvenim emisijama obrađeni na primjeren način te su prilagođeni određenoj dobi maloljetnika.

Članak 3.

(1) Ako se programski sadržaji za koje je vjerojatno da bi mogli ugroziti fizički, mentalni ili moralni razvoj maloljetnika emitiraju u nekodiranom obliku, nakladnik je obvezan osigurati da ih je moguće prepoznati pomoću vizualnih simbola za cijelo vrijeme njihova trajanja.

(2) Pod vizualnim simbolima pomoću kojih je moguće prepoznati takve programske sadržaje razumijeva se:

– pisano upozorenje neposredno prije njihova emitiranja

– oznaka u gornjem uglu ekrana (nasuprot uobičajenom mjestu identifikacijskog simbola nakladnika).

Članak 4.

(1) Nakladnik je dužan osigurati da programskom sadržaju prethodi pisano upozorenje u trajanju najmanje 3 sekunde.

(2) Sadržaj pisanog upozorenja je: »Programski sadržaj koji slijedi nije primjeren za djecu i maloljetnike«.

Članak 5.

Grafičke oznake (krugovi) iz članka 3. odnose se na sljedeće kategorije programskih sadržaja i primjenjuju se na navedeni način:

1. Kategorija 18

Ovakvi programski sadržaji ne smiju se prikazivati u vremenu od 07.00 do 23.00 sata.

Nakladnik je dužan osigurati da je ovakve programske sadržaje za cijelo vrijeme njihova trajanja moguće prepoznati pomoću oznake:

Proziran krug s crvenom brojkom »18«

2. Kategorija 15

Ovakvi programski sadržaji ne smiju se prikazivati u vremenu od 07.00 do 22.00 sata.

Nakladnik je dužan osigurati da je ovakve programske sadržaje za cijelo vrijeme njihova trajanja moguće prepoznati pomoću oznake:

Proziran krug s upisanom narandžastom brojkom »15«

3. Kategorija 12

Ovakvi programski sadržaji ne smiju se prikazivati u vremenu od 07.00 do 21.00 sata.

Nakladnik je dužan osigurati da je ovakve programske sadržaje za cijelo vrijeme njihova trajanja moguće prepoznati pomoću oznake:

Proziran krug s upisanom zelenom brojkom »12«.

Članak 6.

Pisano upozorenje iz članka 4. ovoga Pravilnika nakladnici su dužni dizajnirati sukladno svojem uobičajenom dizajnu no upozorenje mora biti vidljivo i čitljivo na ekranu.

Članak 7.

(1) Grafičke oznake (krugovi) moraju se nalaziti u gornjem dijelu ekrana.

(2) Grafičke oznake (krugovi) iz članka 4. ovoga Pravilnika nakladnici su dužni dizajnirati sukladno svojem uobičajenom dizajnu.

(3) Grafičke oznake (krugovi) ne mogu biti manje od uobičajenog znaka (loga) nakladnika.

(4) Nijanse određenih boja grafičkih oznaka (krugova) nakladnici određuju sami no isti moraju biti vidljivi na ekranu.

Članak 8.

Svaka repriza programskog sadržaja podliježe odredbama ovoga Pravilnika.

Članak 9.

Nakladnici su dužni prilikom objavljivanja najave programa, u elektroničkim i tiskanim medijima, uz naziv programskog sadržaja navesti i brojčanu oznaku dobne prikladnosti sadržaja.

Članak 10.

Ranija televizijska najava programa s oznakama ne smije sadržavati neprimjerene dijelove programskog sadržaja.

Članak 11.

Nakladnici su dužni, sukladno zakonskim odredbama o programskim načelima i obvezama, a ovisno o primjerenosti za maloljetnike, sami procijeniti kako će označiti pojedine programske sadržaje.

Članak 12.

Stupanjem na snagu ovoga Pravilnika prestaje važiti Pravilnik o načinu postupanja nakladnika televizijske djelatnosti radi zaštite maloljetnika (»Narodne novine«, broj 47/08).

Članak 13.

Ovaj Pravilnik stupa na snagu osmog (8) dana od dana objave u »Narodnim novinama«, a primjenjuje se 30 dana od dana stupanja na snagu.

Klasa: 612-12/07-01/0107

Urbroj: 567-01/08-11

Zagreb, 5. studenoga 2008.

Predsjednik vijeća
mr. sc. Zdravko Kedžo, v. r.

Pravilnik, NN 130/2008-3731